PAGE  
2




PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,  26 februarie  2008               

Pl-x  43 /2008                     


A V I Z

asupra  propunerii legislative pentru modificarea Legii nr.60/1991 privind organizarea şi desfăşurarea adunărilor publice

                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr.60/1991 privind organizarea şi desfăşurarea adunărilor publice, trimisă cu adresa nr. Pl-x 43 din 13.02.2008  şi înregistrată cu nr.31/79 din 14.02.2008.
 Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 11 februarie 2008.               
Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă  în şedinţa din  26 februarie 2008.

 Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ, nr.1297 din 27.09.2007, precum şi punctul de vedere al Guvernului transmis cu adresa nr.2600/09.10.2007, prin care nu susţine  adoptarea acestei iniţiative legislative. 
Propunerea legislativă are ca obiect de reglementare modificarea unor dispoziţii ale Legii nr.60/1991 privind organizarea şi desfăşurarea adunărilor publice, vizând, în esenţă, instituirea unor interdicţii şi sancţionarea contravenţională a unor fapte şi acte care privesc „propagarea ideilor şi manifestărilor homosexualilor şi lesbienelor”, inclusiv organizarea în acest scop, de către aceştia, a adunărilor publice.

                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât instituie un criteriu discriminatoriu bazat pe orientarea sexuală a persoanelor, ceea ce încalcă principiul constituţional al egalităţii în drepturi prevăzut de art.16 alin.(1) din Constituţia României, republicată. Prin propunerile formulate sunt încălcate şi prevederile art.39 din Constituţie referitoare la libertatea întrunirilor, precum şi prevederile art. 53 din legea fundamentală privind restrângerea unor drepturi sau libertăţi.
În raport de obiectul şi conţinutul reglementării,  propunerea legislativă  face parte din categoria legilor ordinare. 
                                          VICEPREŞEDINTE,                               SECRETAR,

                                          Florin IORDACHE                                  George BĂEŞU
 Consilier,  C. Păduroiu

